ଅଞ୍ଜୋରି ଅଲଗ ଜଣେ ପୂର୍ବତନ ଭାରତୀୟ ଅଭିନେତ୍ରୀ ତଥା ମଡେଲ । ସେ ଅଭିନେତ୍ରୀ ମାୟା ଅଲଗ ଓ ସୁନୀଲ ଅଲଗଙ୍କ ଝିଅ । ସେ ୪ ବର୍ଷ ବୟସରେ ଏକ ବିଜ୍ଞାପନରେ ପ୍ରଥମେ କାମ କରିଥିଲେ । ୨୦୦୭ ମସିହାରେ ସେ ବିକ୍ରମ ଭଟ୍ଟଙ୍କ କଥାଚିତ୍ର ଲାଇଫ୍ ମେଁ କଭି କଭି ଜରିଆରେ କଥାଚିତ୍ର ଜଗତରେ କାମ କରିବା ଆରମ୍ଭ କରିଥିଲେ । ସେ ଜଣେ ତାଲିମପ୍ରାପ୍ତ କଥକ ନୃତ୍ୟଶିଳ୍ପୀ । ଜନ୍ମ ଓ ପରିବାର ଅଞ୍ଜୋରି ପଞ୍ଜାବର ଲୁଧିଆନାରେ ସେ ଏକ ପଞ୍ଜାବୀ ପରିବାରରେ ଜନ୍ମଗ୍ରହଣ କରିଥିଲେ । ତାଙ୍କ ମାଆ ମାୟା ଅଲଗ ହିନ୍ଦୀ କଥାଚିତ୍ର ଜଗତର ଜଣେ ଜଣାଶୁଣା ଅଭିନେତ୍ରୀ ଓ ପିତା ସୁନୀଲ ଅଲଗ ବ୍ରିଟାନିଆ ଇଣ୍ଡଷ୍ଟ୍ରିଜ୍ରର ମୁଖ୍ୟ କାର୍ଯ୍ୟନିର୍ବାହୀ ଅଧିକାରୀ ଥିଲେ । ପେଷା ଅଞ୍ଜୋରି ଅଲଗ ଚାରି ବର୍ଷ ବୟସରେ ବିଜ୍ଞାପନରେ ଅଭିନୟ କରିବା ଆରମ୍ଭ କରିଥିଲେ ଏବଂ ପ୍ରହ୍ଲାଦ କକ୍କରଙ୍କ ସହ ମ୍ୟାଗି ଓ କୋଡାକ୍ ପାଇଁ ସେ ଅନେକ ବିଜ୍ଞାପନ କରିଥିଲେ । ୧୦ ବର୍ଷ ବୟସରେ, ସେ ପାଠପଢ଼ା ପାଇଁ ଅଭିନୟ ଛାଡ଼ିଥିଲେ । ସେ ଓହିଓରେ ଅର୍ଥନୀତି ଏବଂ ବ୍ୟବସାୟ ପରିଚାଳନା ଅଧ୍ୟୟନ କରିବାକୁ ଆମେରିକା ଯାଇଥିଲେ । ଗ୍ରୀଷ୍ମ ଛୁଟି ସମୟରେ, ସେ ଷ୍ଟାନଫୋର୍ଡ ଆକ୍ଟିଂ ସ୍କୁଲରେ ଅଧ୍ୟୟନ କରିଥିଲେ ଏବଂ ଭାରତ ଫେରିବା ପରେ ସେ କିଶୋର ନମିତ କପୁର ଅଭିନୟ ପ୍ରତିଷ୍ଠାନରେ ତାଲିମ ନେଇଥିଲେ । ୨୦୦୭ ମସିହାରେ ବିକ୍ରମ ଭଟ୍ଟଙ୍କଦ୍ୱାରା ନିର୍ମିତ ହିନ୍ଦୀ କଥାଚିତ୍ର ଲାଇଫ୍ ମେଁ କଭି କଭି ଜରିଆରେ ସେ ହିନ୍ଦୀ କଥାଚିତ୍ର ଜଗତରେ କାମ କରିବା ଆରମ୍ଭ କରିଥିଲେ । ଏହା ପରେ ସେ ୧୯୨୦ କଥାଚିତ୍ରରେ ଅଭିନୟ କରିଥିଲେ, ଯାହା ବ୍ୟବସାୟିକ ସଫଳତା ପାଇବା ସହିତ ସମୀକ୍ଷକଙ୍କଦ୍ୱାରା ପ୍ରଶଂସିତ ହୋଇଥିଲା । ସେ ଇମାଜିନ୍ ଟିଭିରେ ପ୍ରସାରିତ ଧାରାବାହିକ ସୀତା ଔର୍ ଗୀତାରେ ଅଭିନୟ କରିଥିଲେ ।